Ένας ιππότης για τη Βασούλα

Το Ένας ιππότης για τη Βασούλα είναι  ελληνική κωμική αισθηματική ταινία, παραγωγής της Φίνος Φιλμ του 1968, σε σενάριο και σκηνοθεσία Γιάννη Δαλιανίδη. Πρωταγωνιστούν οι: Τζένη Καρέζη, Φαίδων Γεωργίτσης, Διονύσης Παπαγιαννόπουλος και Χρόνης Εξαρχάκος.

 Υπόθεση 
Η Βασούλα (Τζένη Καρέζη) δουλεύει σαν βοηθός και γραμματέας μιας πλούσιας ηλικιωμένης, της κυρίας Κλειώς (Μαρία Φωκά), χήρας ναυτικού και πλοιοκτήτριας. Η κυρία Κλειώ έχει αδυναμία στα ιπποτικά μυθιστορήματα και στον ρομαντισμό μιας άλλης εποχής και πολλές φορές ζητάει από τη Βασούλα να της διαβάζει τέτοια αναγνώσματα.

Μια μέρα που έχει κανονίσει να φύγει με τη Βασούλα, ο οικονόμος της, ο Αριστείδης (Χρόνης Εξαρχάκος), κανονίζει να φέρει την κοπέλα του στο σπίτι όσο εκείνη θα λείπει. Από ένα τηλεφώνημα, η κυρία Κλειώ συνειδητοποίει τι γίνεται και τελικά αποφασίζει να πάρει τον Αριστείδη μαζί και να αφήσει τη Βασούλα στο σπίτι. Την ίδια μέρα, κάνουν την εμφάνισή τους στο σπίτι μια φίλη της Βασούλας, η Πηνελόπη (Μαρία Μπονέλου), με τον φίλο της, τον Μήτσο (Φαίδων Γεωργίτσης), απαιτώντας να φιλοξενηθούν στο σπίτι για όσο θα λείπει η κυρία. Ο Μήτσος έχει φέρει πιτζάμες, σεντόνια και μαξιλάρια και νιώθει αμέσως σαν στο σπίτι του. Ενώ έχει βάλει τις πιτζάμες του και μαγειρεύει μακαρόνια στην κουζίνα, η κυρία Κλειώ επιστρέφει απρόοπτα και σοκάρεται βρίσκοντας στο σπίτι έναν άντρα, και μάλιστα με αυτή την περιβολή. Η Βασούλα, για να τα μπαλώσει, της λέει πως είναι ο άντρας της που είναι ναυτικός, ενώ εκείνος στη συνέχεια της λέει πως δουλεύει στο "Φλοξ", καράβι της ιδιοκτησίας της.

Το ίδιο βράδυ, έρχεται ο καπετάνιος του Φλοξ (Διονύσης Παπαγιαννόπουλος), στον οποίο προλαβαίνει να μιλήσει η Πηνελόπη, που κρύβεται πίσω από μια κουρτίνα, και του εξηγεί πώς έχει η κατάσταση ζητώντας τη βοήθειά του. Έτσι, ο καπετάνιος φέρεται σαν να γνωρίζει τον Μήτσο και επιβεβαιώνει την ιστορία του.

Η κυρία Κλειώ πεθαίνει σύντομα, και στη διαθήκη της αφήνει 6 εκατομμύρια δραχμές στη Βασούλα, σύζυγο Δημητρίου Μπεζεσταίνη. Ο καπετάνιος προτείνει στη Βασούλα να κάνει έναν σύντομο και λευκό γάμο με τον Μήτσο για να μπορέσει να πάρει τα λεφτά. Οι δυο τους πηγαίνουν στο σπίτι του Μήτσου και της Πηνελόπης, όπου και μαθαίνουν ότι το ζευγάρι μόλις έχει παντρευτεί. Μετά από πολλές συνεννοήσεις και αφού η Πηνελόπη ζητάει 900.000 δρχ για να βοηθήσει, συμφωνούν να χωρίσουν και να γίνει ο λευκός γάμος.

Μετά από τρεις μήνες που βγαίνει το διαζύγιο, γίνεται ο ψεύτικος γάμος, αλλά την ανακοίνωσή του τυχαίνει να τη διαβάσει στην εφημερίδα ο δάσκαλος του χωριού της Βασούλας (Γρηγόρης Μασσαλάς) και να το πει στη μητέρα της (Άννα Παϊταζή). Έτσι, εκείνη ξεκινάει από τη Λαμία και εμφανίζεται στο σπίτι, όπου απαιτεί να πάει το ζευγάρι στο νυφικό κρεβάτι και να μείνει εκεί. Όμως, η Πηνελόπη απαιτεί ο Μήτσος να φύγει αμέσως μαζί της και αυτός, στην προσπάθειά του να το σκάσει από το μπαλκόνι, γλιστράει και χτυπάει το πόδι του. Ενώ η Πηνελόπη φεύγει εκνευρισμένη με την επιταγή, ο Μήτσος, που δεν μπορεί να κουνηθεί, περνάει εκεί το βράδυ με τη Βασούλα.

Την επόμενη ημέρα, κάνουν την εμφάνιση τους ο δικηγόρος της κυρίας Κλειώς (Γιώργος Μιχαλακόπουλος) με τον Αριστείδη, που μαθαίνουν όλη την αλήθεια από τη μητέρα της Βασούλας. Ο δικηγόρος τότε λέει στον Μήτσο ότι αν δεν είχε εμφανιστεί αυτός ήταν επιθυμία της μακαρίτισσας να παντρευτεί ο ίδιος με τη Βασούλα, κάνοντάς τον να πιστέψει ότι είχαν κάποια σχέση.

Έπειτα από τρεις ημέρες, ο Μήτσος εμφανίζεται για να χαιρετήσει τη Βασούλα και πολύ ψυχρά ανακοινώνει πως φεύγει για το Παρίσι με μια υποτροφία. Η Βασούλα, στη συνέχεια, μαθαίνει ότι έχει χωρίσει οριστικά με την Πηνελόπη, αλλά και ότι η αλλαγή στη συμπεριφορά του οφείλεται στο ότι πιστεύει πως υπάρχει αίσθημα μεταξύ του δικηγόρου και της ίδιας. Στέλνει τότε τον καπετάνιο να τον προλάβει και να τον φέρει πίσω, και τελικά το ζευγάρι παραμένει παντρεμένο κι ευτυχισμένο.

 Διανομή ρόλων 
ΗθοποιόςΡόλοςΤζένη ΚαρέζηΒασιλική "Βασούλα" Λιόντου-ΜπεζεσταίνηΦαίδων ΓεωργίτσηςΔημήτριος "Μήτσος" ΜπεζεσταίνηςΔιονύσης ΠαπαγιαννόπουλοςΔιαμαντής Φατούρος (καπετάνιος)Χρόνης ΕξαρχάκοςΑριστείδης "Αρίστος" Τουγκανάκης (υπηρέτης)Γιώργος ΜιχαλακόπουλοςΘεόδωρος "Ντορής" Μπερέτας (δικηγόρος)Μαρία Φωκάκυρία Κλειώ (η μακαρίτισσα αρχόντισσα)Μαρία ΜπονέλουΠηνελόπη "Πόπη" Γιακουμάτου (σύντροφος Μήτσου)Άννα ΠαϊταζήΓεωργία Παπαδοπούλου-Λιόντου (μητέρα Βασούλας)Γρηγόρης Μασσαλάςδάσκαλος χωριούΔημήτρης Μπισλάνηςκόμης Λανσελότος (ιππότης σε όνειρο)

 Κυκλοφορία 
Η πρώτη προβολή της ταινίας έγινε στις 16 Νοεμβρίου 1968.  Κόβοντας 347.441 εισιτήρια, κατατάχθηκε στην 15η θέση ανάμεσα σε 108 ταινίες της ίδιας σεζόν. 

 Παραπομπές 

 Εξωτερικές πηγές 

 Ένας ιππότης για τη Βασούλα στη Φίνος Φιλμ

Κατηγορία:Ταινίες του 1968
Κατηγορία:Ελληνόφωνες ταινίες
Κατηγορία:Ελληνικές ταινίες της δεκαετίας 1960
Κατηγορία:Ταινίες σε σκηνοθεσία Γιάννη Δαλιανίδη
Κατηγορία:Ταινίες σε σενάριο Γιάννη Δαλιανίδη
Κατηγορία:Ταινίες παραγωγής Φίνος Φιλμ
Κατηγορία:Ταινίες γυρισμένες στην Ελλάδα